ຫວຽດນາມສະເໜີສານອະນຸຍາໂຕຕຸລາການເອົາໃຈໃສ່ເປັນພິເສດສິດຜົນປະໂຫຍດຂອງຫວຽດນາມ
ໂຄສົກກະຊວງການຕ່າງປະເທດ ຫວຽດນາມ ເລຫາຍບິ່ງ
ໃນການປະຊຸມຂ່າວນັດສາມັນ, ທີ່ດຳເນີນໃນຕອນບ່າຍວັນທີ 14/7, ຢູ່ ຮ່າໂນ້ຍ. ເນື້ອໃນເຊິ່ງນັກຂ່າວຫຼາຍຄົນສົນໃຈນັ້ນແມ່ນ, ປະຕິກິລິຍາຂອງຫວຽດນາມຕໍ່ເລື່ອງ ສານອະນຸຍາໂຕຕຸລາການອອກຄຳຕັດສິນຕໍ່ຄະດີຫ້ອງຟ້ອງຂອງ ຟີລິບປິນ. ກ່ຽວກັບບັນຫານີ້, ໂຄສົກກະຊວງການຕ່າງປະເທດ ຫວຽດນາມ ເລຫາຍບິ່ງ ຢືນຢັນວ່າ. ຫວຽດນາມໄດ້ມີປະຕິກິລິຍາທຳອິດພາຍຫຼັງທີ່ຄຳຕັດສິນໄດ້ຮັບການປະກາດ. ປະຕິກິລິຍາດັ່ງກ່າວ ໄດ້ສ່ອງແສງໃຫ້ເຫັນທັດສະນະຂອງ ຫວຽດນາມທີ່ມີຕໍ່ຄຳຕັດສິນ ແລະ ຫວຽດນາມຈະມີຖະແຫຼງການກ່ຽວກັບເນື້ອໃນຂອງຄຳຕັດສິນ. ທ່ານ ເລຫາຍບິ່ງກໍ່ເຕື້ອງຄືເນື້ອໃນຕົ້ນຕໍ ເຊິ່ງໄດ້ຮັບການຍົກອອກໃນຖະແລງການຂອງກະຊວງການຕ່າງປະເທດ ຫວຽດນາມ ທີ່ຝາກໃຫ້ ສານອະນຸຍາໂຕຕຸລາການ ໃນວັນທີ 5/12/2015, ໃນນັ້ນຢືນຢັນວ່າ:
“ຫວຽດນາມສະໜັບສະໜູນເລື່ອງປະຕິບັດບັນດາຂໍ້ກຳນົດ ແລະ ລະບຽບການຂອງສົນທິສັນຍາສະຫະປະຊາຊາດ ກ່ຽວກັບກົດໝາຍວ່າດ້ວຍທະເລປີ 1982 ຢ່າງຄົບຖ້ວນ, ນັບທັງເລື່ອງແກ້ໄຂຄວາມຂັດແຍ້ງກັນທີ່ກ່ຽວຂ້ອງເຖິງເລື່ອງແກ້ໄຂ ຫຼືນຳໃຊ້ສົນທິສັນຍາ ດ້ວຍສັນຕິວິທີ. ຫວຽດນາມຮັກສາບັນດາສິດ ແລະ ຜົນປະໂຫຍດດ້ານນິຕິກຳຂອງ ຫວຽດນາມຢູ່ທະເລຕາເວັນອອກ, ໃນນັ້ນມີອະທິປະໄຕສຳລັບສອງໝູ່ເກາະ ຮ່ວາງຊາ ແລະ ເຈື່ອງຊາ ແລະ ບັນດາສິດ, ຜົນປະໂຫຍດຂອງບັນດາເຂດທະເລທີ່ໄດ້້ຮັບການກຳນົດຕາມສົນທິສັນຍາແລ້ວ. ຫວຽດນາມຫວັງວ່າສານຈະອະທິບາຍ ແລະ ນຳໃຊ້ບັນດາຂໍ້ກຳນົດທີ່ກ່ຽວຂ້ອງຂອງສົນທິສັນຍາໃນການຮ້ອງຟ້ອງ ເພື່ອຍົກອອກຄຳຕັດສິນຢ່າງຍຸຕິທຳ ແລະ ພາວະວິໄສ. ຫວຽດນາມສະເໜີສານເອົາໃຈໃສ່ເປັນພິເສດເຖິງບັນດາສິດ ແລະ ຜົນປະໂຫຍດດ້ານນິຕິກຳຂອງ ຫວຽດນາມ ຢູ່ທະເລຕາເວັນອອກ ແລະ ຫວຽດນາມຈະພິຈາລະນາບັນດາບາດກ້າວຕໍ່ໄປເພື່ອປົກປັກຮັກສາບັນດາສິດ ແລະ ຜົນປະໂຫຍດແຫ່ງຊາດ
“.
(ແຫຼ່ງຄັດຈາກ VOV)